יואב הלר

יואב הלר (נולד ב-1 בנובמבר 1973) הוא יו"ר תנועת הרבעון הרביעי, יו"ר מכון וינגייט לשעבר, מרצה וחוקר היסטוריה.

ביוגרפיה
יואב הלר נולד בהרצליה. בילדותו התגוררה משפחתו בניגריה ובאטלנטה, בעקבות עבודתו של אביו בחברת סולל בונה. עם חזרתם לארץ התגוררו במנחמיה, ובשנת 1990 עברו לזכרון יעקב.

בצבא שירת הלר ביחידת נ"מ באוגדה 98 ושימש כמ"פ וכמפקד צוות. במסגרת שירות המילואים שלו היה קצין אגף ביחידת נ"מ מוצנחת באוגדה 98, שירת בעזה, במבצע חומת מגן ובמלחמת לבנון השנייה. השתחרר בדרגת רב-סרן.

הלר בעל תואר ראשון במדע המדינה ובהיסטוריה של המזרח תיכון ותואר שני במנהל ומדיניות חינוך מאוניברסיטת תל אביב, ותואר שלישי בהיסטוריה מאוניברסיטת לונדון. את עבודת הדוקטורט שלו כתב על "אבי" תאומי מנגלה, צבי שפיגל, וסוגיית עיצוב הזיכרון. בנוסף הוא בוגר קורס מנחה חשיבה קוגניטיבית במכון ברנקו וייס, קורס מדריכי פולין של יד ושם, תוכנית מנהיגות תקשורתית וציבורית של קרן ברסדמן, וקורס מנהלים בכירים באוניברסיטת הרווארד בבית הספר למנהל עסקים.

 קריירה מקצועית 
בשנת 1999 החל הלר לעבוד כעורך באתר ynet. בשנת 2001 התמנה לעורך דף הבית ומדור הספורט, ובמסגרת עבודתו פרסם את התבטאויותיו הגזעניות של פיני גרשון כלפי שחקנים זרים במכבי תל אביב.

בשנת 2002 הצטרף למכון ברנקו וייס כמנחה בבתי ספר בלוד, באופקים ובמועצה אזורית חוף הכרמל. בשנת 2003 הופקד על הקמת "תכלית" - יחידת התוכניות של המכון, שפעלה במסגרות לימודיות פורמליות ובלתי פורמליות לקידום הישגים לימודיים ומוביליות חברתית בקרב אוכלוסיות מוחלשות. כמנהל היחידה עבדו תחתיו 200 מנחים שהגיעו לכ-12 אלף תלמידים בעשרות יישובים בפריפריה. במקביל הקים עם אביב קינן ומיקי נבו גרעיני שנת שירות לנוער מהפריפריה.

בשנת 2009 עבר להתגורר בלונדון, בעקבות שליחות של אשתו. במהלך שהותו היה שותף להקמה וניהול של תוכנית ICU (Israel connect Europe) בשיתוף הפדרציה הציונית, שהעניקה כלים להסברה ישראלית לצעירים תומכי ישראל מ-17 מדינות באירופה. בנוסף, הנהיג במהלך שהותו בלונדון בהתנדבות את גרעין "צבר" אירופה - תוכנית של תנועת הצופים לעידוד והכנת בני נוער יהודים וישראלים לשעבר לשירות משמעותי בצה"ל, ובשנים 2011–2015 יזם והוביל את המשלחת הבריטית למצעד החיים. עם שובו לישראל החל להדריך משלחות של משרד החינוך והתאחדות הסטודנטים לפולין, בהן יישם את מסקנות מחקרו בתואר השני על הכשלים פדגוגיים במשלחות.

בשנת 2014 מונה הלר למנכ"ל ארגון מעוז. במסגרת תפקידו ליווה עם משרד הפנים את מיזם "מקום" למנהיגות במרחב המקומי, את מיזם "ענבר" למנהיגות בכירה במקצועות הבריאות עם משרד הבריאות, ואת מיזם "אדוות" למנהיגות חינוכית בכירה, עם משרד החינוך. בנוסף, הצטרף הלר ליוזמת "עולים ביחד" לצמצום גזענות בחברה הישראלית באמצעות ייצוג בתקשורת.

במהלך מגפת הקורונה בישראל הוביל את פעילות "מעוז" במשלט הקורונה הארצי, לרבות הקמת השולחן הרב מגזרי של החברה חרדית והערבית, פעילות שזיכתה את הארגון באות הוקרה מממשלת ישראל.

בשנת 2019 מונה ליו"ר התאגיד הלאומי של מכון וינגייט, ובספטמבר 2022 מונה ליו"ר מכון וינגייט, ועמד בראש מועצת המכון שאחראית על ניהולו על פי חוק המכון הלאומי למצוינות בספורט (מכון וינגייט).

 פעילות חברתית 
בשנת 1998 הקים הלר עם שלושה מחבריו את מטה המאבק להורדת שכר הלימוד במוסדות ובמכללות, ושימש כיו"ר מטה המאבק בהתנדבות. המאבק נמשך שישה חודשים וכלל השבתה של הקמפוסים בישראל למשך 40 יום, הפגנות, משא ומתן ושביתת רעב, שהסתיימה לאחר משא ומתן עם ראש הממשלה בנימין נתניהו.

בשנת 2021 הקים את תנועת "הרבעון הרביעי" עם אלה רינגל, אורי הרמן ואיתן זליגר, והוא מכהן כיו"ר התנועה בהתנדבות, ומעביר מפגשי סלון, סמינרים והרצאות.

חיים אישיים
הלר נשוי לפעילה החברתית פולי ברונשטיין. השניים הורים לשני ילדים ומתגוררים בתל אביב. הלר מעביר הרצאות בנושא עבודת הדוקטורט שלו, בין השאר במסגרת זיכרון בסלון.

קישורים חיצוניים


 ספיישל חברה אזרחית: ד"ר יואב הלר, הרבעון הרביעי, הפודקאסט של נדב פרי


ממאמריו:




הערות שוליים

קטגוריה:מנהלים ישראלים
קטגוריה:בוגרי אוניברסיטת תל אביב
קטגוריה:בעלי תואר דוקטור מאוניברסיטת לונדון
קטגוריה:ישראלים שנולדו ב-1973